《子夜歌》
南北朝·佚名

始欲识郎时，两心望如一。
理丝入残机，何悟不成匹。
谁能思不歌？谁能饥不食？
日冥当户倚，惆怅底不忆？
怜欢好情怀，移居作乡里。
桐树生门前，出入见梧子。
我念欢的的，子行由豫情。
雾露隐芙蓉，见莲不分明。
常虑有贰意，欢今果不齐。
枯鱼就浊水，长与清流乖。
侬作北辰星，千年无转移。
欢行白日心，朝东暮还西。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。